पाएं अपने शहर की ताज़ा ख़बरें और फ्री ई-पेपरडाउनलोड करें
वैक्सीनेशन को लेकर जिले में स्वास्थ्य विभाग को बहुत सी परेशानियों का सामना करना पड़ रहा है। पहली चुनौती लाॅकडाउन है जिसके चलते लोग वैकसीन केंद्रो तक नहीं पहुंच पा रहे हैं। दूसरी चुनौती ग्रामीण क्षेत्रों में फैली अफवाह है जिसके चलते कहीं कहीं तो वैक्सीनेशन टीम को गांव में घुसने तक नहीं दिया जा रहा है।
इसी बीच जिले के वैक्सीनेशन केंद्रों में लगातार कर्मचारियों के संक्रिमत पाए जाने से चुनौतियां और ज्यादा बढ़ गई है। जिले में पिछले बारह दिनों में चार केंद्रों में कर्मचारियों के संक्रमित पाए जाने से वैक्सीनेशन कार्य प्रभावित हो रहा है। कारण जहां कर्मचारी संक्रमित मिलता है उस केंद्र को पांच दिनों के लिए बंद करना पड़ता है। इसके अलावा जिस गांव में एक बार कर्मचारी संक्रमित मिल जाए तो ग्रामीण उस केंद्र में वैक्सीनेशन के लिए जाने से कतराने लगते हैं। मंगलवार को कांकेर से 10 किमी दूर पटौद वैक्सीनेशन केंद्र में एक कर्मचारी संक्रमित पाया गया। इसके बाद इस केंद्र को अगले पांच दिनों के लिए बंद कर दिया गया है। यहां पर 45 वर्ष से अधिक उम्र वालों को वैक्सीन लगाई जा रही थी। 3 मई से यहां 18 प्लस अंत्योदय कार्डधारियों को भी वैक्सीन लगाया जा रहा था। गांव के उपस्वास्थय केंद्र भवन में ही वैक्सीनेशन किया जा रहा था। यहां लोग मास्क लगाकर तो पहुंच रहे थे लेकिन उपस्वास्थ्य केंद्र भवन छोटा पड़ता है जिसके चलते यहां सोशल डिस्टेंसिंग का पालन नहीं हो पा रहा था। ग्राम पटौद में 30 लोग संक्रमित पाए जा चुके हैं। ग्राम पटौद केंद्र बंद होने से विकल्प के रूप में गढ़पिछवाड़ी को वैकसीनेशन केंद्र बनाया गया है।
18 प्लस अंत्योदय कार्डधारी कम संख्या में पहुंच रहे
18 प्लस युवाओं को अंत्योदय कार्डधारियों को जिले में 2 मई से वैक्सीन लगाना शुरू किया गया है। अभियान शुरू हुए चार दिन हो चुके हैं लेकिन इस वर्ग के लोग बहुत कम संख्या में वैक्सीन लगवाने पहुंच रहे हैं। अभी रोजाना औसतन पांच सौ लोग ही वैक्सीन लगवाने पहुंच रहे हैं वह भी गांव-गांव जाकर लोगों को बुलाने पर।
पहले अफवाह के चलते वैक्सीनेशन का विरोध कर रहे लोग
केंद्रों में कर्मचारियों के संक्रमित पाए जाने के अलावा ग्रामीण क्षेत्रों में फैली अफवाहों के चलते भी जिले में वैक्सीनेशन कार्य प्रभावित हो रहा है। 3 मई को तो भानुप्रतापपुर के डोंगरकट्टा पंचायत के आश्रित ग्राम उच्चपानी में वैक्सीनेशन के लिए पहुंची टीम को गांव में घुसने ही नहीं दिया गया। अफसर भी ग्रामीणों को समझाने पहुंचे लेकिन वे किसी की नहीं माने। अगले दिन गांव में मेडिकल टीम भेजकर सभी ग्रामीणों को चेकअप कराया गया।
अभी तक लाॅकडाउन के चलते केंद्रों में नहीं पहुंच पा रहे लोग
जिले में 1 अप्रैल से 45 प्लस के सभी लोगों को वैक्सीन लगना शुरू हुआ था जिसके बाद गति इस तेजी से बढ़ी की जिले में वैक्सीन की शार्टेज हो गई थी। औसतन रोजाना पांच सौ से सात सौ लोग वैक्सीन लगवाने पहुंच रहे थे। 19 अप्रैल से जिले में लाकडाउन लगा जिसके बाद गति मंद पड़ गई। लाकडाउन के शुरूआती दिनों में औसतन एक हजार लोग पहुंच रहे थे। जैसे जैसे लाकडाउन बढ़ा वैक्सीन लगवाने वालों की संख्या घटकर औसतन रोजाना पांच सौ तक पहुंच चुकी है।
लक्षण के बावजूद छुपाते हैं जिससे बढ़ रही परेशानी: नोडल अधिकारी
वैक्सीनेशन को लेकर जिले में स्वास्थ्य विभाग को बहुत सी परेशानियों का सामना करना पड़ रहा है। जिला टीकाकरण नोडल अधिकारी डाॅ. आईके सोम ने कहा पूरी सावधानी बरती जा रही है। वैक्सीन लगवाने आने वाले लक्षण होने के बावजूद छुपाते हैं जिसकी वजह से संक्रमण फैलने का खतरा बढ़ जाता है। सभी कर्मचारियों को और अधिक सतर्क तथा सजग रहने कहा जा रहा है। केंद्रों में सोशल डिस्टेंसिंग का कड़ाई से पालन कराया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva bho_Deva hin_Deva hin_Deva hin_Deva hin_Deva hin_Deva zho_Hant eng_Latn